איתן קליש הגיע לקיבוץ גזית בעקבות האהבה. כמו שלמדנו להכיר את איתן הוא עשה הכל באופן מעמיק ובקצב שלו, וכך גם החליט לעבור לגזית רק אחרי כ-12 שנים של קשר עם חנה ורק אחרי מספר שנים בהן הגיע רק לחלק מהשבוע לגזית, באפריל 2004 החליטו חנה ואיתן לקבוע את ביתם המשותף בגזית באופן מלא ואיתן עבר לגזית במעמד של תושב.

מאותה השנה החל איתן לכתוב באופן קבוע בעלון הקיבוץ, שמספר שנים גם ערך, פרשנות לפרשות השבוע, אוסף שיהפוך לספר שהוקדש לחנה תחת הכותרת: פרשיות השבוע - התמודדות ערכית מנקודת מבט חילונית-הומניסטית. למעשה הכותרת הזאת מכילה את כל מה שענין את איתן כפי שאנחנו בגזית הכרנו– הקשר עם חנה, הקשר למקורות היהדות מנקודת מבט חילונית-הומניסטית והתמודדות ערכית.

איתן הוציא 4 ספרים נוספים לאור: קרבה וריחוק בין משנתו של א.ד. גורדון למשנתו של ל.נ. טולסטוי. נשים במקרא ובספרות חז"ל מזווית פמיניסטית. שני זרמים ביהדות – התבדלות מול אוניברסליזם. ומתנה גדולה שהשאיר לקיבוץ שלנו הוא מבחר של ראיונות וכתבות שהוא עצמו כתב בעלוני הקיבוץ בין השנים 2004 – 2019 וקרא לו: פרקים בהיסטוריה של גזית. ספר דיגיטלי, מזכרת לדורי דורות.

איתן היה למדן, מתמיד ובעל ערכים של חסיד. אם רק נאסוף את הכותרות מתוך מה שכתב בעלונים ובמכתבים למערכת העיתונות הקיבוצית, ניתן יהיה ללמוד על איתן, על מי שהיה ומה חשב שחשוב. בעלון הקיבוץ משנת 2014 כתב איתן טור אישי תחת הכותרת "כל בני האדם נולדים שווים" ובו סיפר שבכיתה בה לימד כמורה לאזרחות אמר לו תלמיד בן 17 כך: אתה מדבר על אידיאל נשגב אבל תסתכל מה קורה במדינה שלנו – איפה יש בכלל שוויון? ועל כך ענה לו איתן שגם אם עיקרון או ערך מופרים לא פעם במציאות, אין זה אומר שאינם קיימים, הקיום שלהם בא לידי ביטוי ברעיון, כקני מידה בראש ובלב והעובדה היא שאנשים בכל העולם נאבקים על הרעיונות האלה.

כאמור, כמו שהכרנו את איתן עיקר זמנו הקדיש לערכים של שוויון ערך האדם שהביא אותו להיות מאמין גדול ברעיון השיתופי, והקשר של יהודים חילוניים אל מקורות היהדות, מנקודת מבט הומניסטית. בעיתון הזמן הירוק שנת 2006 שאל איתן "איך מחזירים את הקיבוץ אל היהדות?" באותו העיתון יצאה רשימה שכתב בשנת 2015, לזכר 20 שנה לרצח רבין תחת הכותרת: "התערבות ההלכה בפוליטיקה הובילה לרצח רבין". בשנת 2012 מגיב איתן למאמר של חוקר הקיבוץ ד"ר יפתח גולדמן תחת הכותרת: "האם השיטה הקיבוצית צמחה מתוך התנאים הקשים או שהיא פרי האידיאלים?" ובין היתר הוא כותב: "כמי שמאמין שכוחם של האידיאלים הוא שמעצב את המציאות (בניגוד למטריאליזם ההיסטורי של מרקס)... מצאתי שמייסדי הקומונות בארץ, מייסדי התנועה הקיבוצית, באו עם תוכניות מגובשות להקמת קומונות ולא היה זה פרי התנאים שפגשו כאן."

בשנת 2014 כתב איתן בידיעות הקיבוץ רשימה קצרה שכותרתה ציטוט מן הרמב"ם: "טבעו שיהיה מתקבץ" אל תספידו את השותפות, קרא איתן, הרמב"ם ואריסטו כבר קבעו כי האדם הוא יצור חברתי. כך גם כשהקיבוץ השתנה והפך לקיבוץ מתחדש כתב איתן בזמן הירוק: "הקיבוץ המתחדש אינו קואופרציה". בשנת 2015 כתב איתן מכתב למערכת ידיעות קיבוץ תחת הכותרת "החומרנות משתלטת".

היה נראה שאיתן לקח את השינויים הערכיים שהביאו חברי קיבוץ לקשיים כלכליים ממש, באופן אישי. נראה היה שגופו משתופף והולך מפני הצער שחווה בוויתור ובהיפרדות מערכי השיתוף והשוויון בהם האמין בכל ליבו.

כעשרים שנים פוריות חי איתן בינינו בקיבוץ גזית. מודים לו על תרומתו ומקווים שהצלחנו להיות לו לבית חם.

יהי זכרו ברוך

כתבה: טלי ג.ס

24.4.2022